
VINNERLODDET

Oversatt av Signe Kårstad

Miniserie: Teknologidynastiet


Fra Liksomekteskap til gnistrende lidenskap. Møt smarte kvinner og lure menn i den nye miniserien Teknologidynastiet. Dette er del tre.

Shannon McKenna er New York Timesʼ og USA TODAYs bestselgende forfatter av mer enn tretti romaner i sjangere fra romantisk thriller, via samtidsromantikk, til det overnaturlige. Hun elsker å leve seg inn i en magisk historie. Å skrive selv er en drøm som er blitt virkelighet.

«Du spøker nå, ikke sant?» spurte Marcus Moss.

Gisela Velez, kontorsjefen hans, ristet på hodet. «Hver av damene på denne listen kan lett gå inn i rollen som midlertidig kone. Vær så snill. Vurder det.»

«Hva må jeg gjøre for at dere skal forstå?» brølte han. «Jeg vil ikke være med på dette her! Jeg nekter!»

«Du er ikke den eneste dette angår, Marcus», minnet svigerinnen, Tilda, ham om. «Det står flere karrierer på spill.»

Marcus Moss, teknisk direktør i MossTech, bannet og spratt opp fra stolen.

Han så på søsteren Maddie, Tilda og Gisela. De var ubarmhjertige.

Gisela hadde fulgt ham fra lenge før han ble direktør i MossTech. Hun var kunnskapsrik og dyktig, og ledet Seattle-kontoret med fast hånd, mens han fulgte opp MossTechs satelittlaboratorier rundt om i verden. Han satte vanligvis stor pris på henne. Bare ikke i dag.

Gisela la armene i kors over brystet. «Vi ber deg ikke om å forelske deg på kommando. Vi ber deg om å inngå en avtale.»

«Du har ikke mye tid,» sa Maddie. «Du fyller trettifem om syv uker, og hvis du fortsatt er ugift da, vil aksjemajoriteten tilfalle onkel Jerome. Da går MossTech til helvete.»

Marcus lukket øynene. Grandonkel Jerome ville få kontroll over MossTech hvis han ikke ga etter for bestemorens krav om å inngå ekteskap. Han hadde vært ute etter det helt siden han og broren, bestefar Bertram, grunnla selskapet. Det hadde pågått en maktkamp de siste femti årene, og bestemor benyttet seg nå skånselsløst av den, selv om hun risikerte å skade både seg selv og MossTech, selskapet hun hadde vært direktør for i flere tiår. Å få de tre barnebarna gift, til enhver pris, var så viktig for henne.

Men for de tre søsknene var det et mareritt. Det vil si, nå gjaldt det bare for ham. Caleb hadde kommet i mål året før. Maddie for bare noen uker siden. De var berget. Bra for dem.

«Jorden kaller Marcus», maste Maddie. «Nå må du våkne.»

«Hva tror du jeg holder på med?» protesterte han. «Jeg forsøker å sikre mest mulig av arbeidet vårt, før Jerome ødelegger alt vi har bygget opp gjennom årene.»

«Dette vil kjøpe deg tid», insisterte Tilda. «Inngå en gjensidig fordelaktig avtale med en av damene fra listen. Du behøver ikke late som om det er et reelt ekteskap. Bestemor vet bedre enn å protestere når vi nå har kommet så langt.»

«Som om det er så lett», svarte Marcus tørt. «Jeg er ikke som Caleb. Jeg har gjort det klart for alle jeg har datet, at jeg ikke er interessert i et langvarig, forpliktende forhold. Jeg vil ikke ha et ordentlig forhold. Og jeg vil i alle fall ikke ha et falskt forhold.»

«Kom igjen, Marcus. Kvinner faller for deg hele tiden. Du trenger bare å knipse med fingrene.»

«For et kort eventyr, ja. Så absolutt. Det er så visst ikke det dette dreier seg om.»

«Du surmuler fordi det er din tur nå, ikke sant?» sa Maddie. «Du håpet at Caleb og jeg ville bryte, så du slapp. Men nei, utrolig nok så fungerte det for oss.»

«Jeg er glad for deres skyld, men dere skulle ikke ha latt bestemor styre dere på den måten. Nå tror hun at det var hennes fortjeneste at det gikk så bra. Og nå er det jeg som står for tur.»

Tilda og Maddie smilte til hverandre. «Jeg oppfylte ikke bestemors ønsker da jeg forelsket meg i Jack», sa Maddie. «Jeg gjorde det jeg selv ønsket.»

«Samme med meg og Caleb», la Tilda til.

«Jeg kommer ikke til å bøye meg», sa Marcus. «Det vet dere. Caleb vet det, og bestemor burde også vite det.»

«Hun forsøker å gjøre opp for sine feil», sa Tilda. «Hun tror at hun hjelper deg, på sin sjefete måte. Det er ikke for å straffe deg.»

«Hun har forsøkt å styre meg siden jeg var barn», sa Marcus. «Hun kunne det ikke da, så hva får henne til å tro at jeg skal oppføre meg nå?»

«Husker du den videosamtalen du tok fra rismarken i Indonesia?» spurte Maddie.

«Da bestemor forsøkte å velge ut en date for meg til bryllupet ditt? Ja, jeg husker den samtalen. Litt for godt.»

«Du sa at du heller ville trekke et tilfeldig navn fra en hatt, enn å gå med en hun hadde valgt», sa Tilda. «Og det ga oss en ide.»

«Det var en spøk, Tilda», sa han mellom tennene.

«Men vi spøker ikke. Trekk et navn, Marcus. Kom igjen. Det blir gøy.»

«Jeg så på listen over ansatte, og valgte ut kvinner som er innleid på midlertidige prosjekter», sa Gisela. «De er smarte og ambisiøse. De har allerede signert en konfidensialitetsavtale, og vi setter opp en egen avtale for dette. De er ikke fast ansatte, og vi sørger for at vilkårene er tydelige. De kan også takke nei, uten at det har noen konsekvenser for arbeidsforholdet. Jeg har sjekket med HR. Jeg laget en algoritme som velger ut passende, ugifte kvinner i en viss alder, og jeg har sjekket at de ikke er forlovet eller samboere. Det er en veldig god mulighet for dem også, med tanke på nettverk. Det er litt merkelig, det hele, det er jeg helt enig i, men slik er nå en gang situasjonen. Og hvem vil ikke være midlertidig gift med den kjekke MossTech-arvingen?»

Smilene som ble utvekslet mellom Tilda, Maddie og Gisela gjorde ham rasende. «Ikke trekk strikken noe lenger nå», advarte han.

«Jeg vet av erfaring hvor vanskelig det er å skulle finne en ektemake under tidspress», beroliget Maddie. «Caleb hadde bare en måned på seg da bestemor plutselig kom med dette her. Vi forsøker å gi deg et utgangspunkt.»

«Ja, et utgangspunkt for å kaste meg ut fra en klippe!»

«Apropos det, hvis Jerome tar over, kommer han til å ødelegge for planene om sammenslåing med selskapet til min far. Det kommer til å gå utover de ansatte hos Riley BioTech», sa Tilda. «Vær så snill, Marcus. Dette handler ikke bare om deg lenger.»

«Snakk med bestemor», sa han sammenbitt. «Det var ikke jeg som skapte dette kaoset.»

«Kjøp oss litt tid», ba hun. «Åtte hundre personer i Riley BioTech har tillit til at jeg skal sikre levebrødet deres. Gjør en innsats. Hold Jerome på en armlengdes avstand. Husk at du har en utvei, ekteskapet er ikke for bestandig.»

«Nei, jeg kommer ikke til å gå inn i manesjen for bestemor. Det er ydmykende.»

«Å få sparken er også ydmykende», sa Gisela syrlig.

«Kom igjen, Marcus», sa Maddie. «Du har jo uansett ikke tenkt å gifte deg. Det er ikke som om du gir opp noe ekte.»

«Hva med min ære, verdighet og integritet?»

Gisela himlet med øynene. «Søskenbarna mine fant en date til meg til onkel Luizʼ bryllup, og vi ble forlovet etter to uker. Det har vart i tretti år. Det har fungert. Hvis man ser bort fra snorkingen hans. Hvorfor er dette annerledes?»

«I det minste kan du være sikker på at en som er leid inn hos MossTech, er intelligent», oppmuntret Maddie.

«Har bestemor forlangt en DNA-test. Har hun inspisert tennene deres? Bedt om helseopplysninger?»

«Jeg har ikke snakket med Mrs. Moss om dette. Og dette er respektable unge kvinner, så vær høflig.» Gisela så strengt på ham og ga ham et ark, og trakk frem en tom gavepose. «Jeg har ikke noen hatt, men vi får bruke posen til Dior-parfymen du ga meg til bursdagen. Jeg elsker den, forresten.»

«Det er jeg glad for å høre», sa Marcus dystert. «Det var likevel ikke tilstrekkelig til å holde deg på min side. Hva må jeg gi deg, Gisela? Smaragder? Mitt eget hjerteblod?»

«Å avverge katastrofen er til ditt eget beste», sa Gisela. «Du vet at Jerome vil sparke administrasjonen samtidig som han sparker deg, ikke sant? Vi har sendt søknader i ukesvis. Dette stresset er veldig uheldig for arbeidsmoralen.»

Marcus hadde faktisk ikke tenkt på det. Han ble forskrekket. «Det kan han da ikke gjøre! Han skyter seg selv i foten hvis han sparker deg!»

«Jerome har aldri vært kjent for å tenke rasjonelt», konstaterte Maddie.

«Du kjenner dette stedet ut og inn», sa Marcus til Gisela. «Prosjektene, ingeniørene, historien, alle laboratoriene verden over. Jerome måtte være gal om han lot deg gå!»

«Han kommer ikke til å stole på meg», sa Gisela resignert. «Jeg kommer til å bli satt på porten samme dag som han kvitter seg med deg. Og jeg håpet virkelig å være her frem til jeg går av med pensjon. Jeg vil ikke måtte starte på nytt i min alder. Så du er ikke den eneste som har noe å tape her.» Hun ropte på assistenten. «Sebastian! Kan du hente en saks?»

En ung mann kom inn. Han var tydelig nysgjerrig på hva som foregikk.

Gisela sendte ham arket. «Klipp opp lapper, og legg dem i gaveposen.»

Sebastian så raskt gjennom listen mens han klippet. «Er dette loddtrekning for å finne en potensiell brud?»

Marcus skuttet seg. «Vet alle her om dette sirkuset?»

«Dette angår ikke deg, Sebastian», sa Gisela strengt. Hun så skyldbetynget på Marcus. «Jeg måtte forhøre meg litt om de ulike kandidatene, for å finne ut om de hadde kjæreste. Jeg var så diskret som jeg kunne, men …»

«Nettopp», sa Marcus. «Jeg skjønner.»

Sebastien viftet med en av lappene. «Barbara Jennings», sa han. «Hun møtte noen på en konferanse i Vegas. Nå går hun rundt med stjerner i øynene og bare fniser.»

«Takk for info», sa hun og krøllet sammen lappen. Sebastian plasserte gaveposen på skrivebordet foran Marcus og så spent ut.

«Takk, Sebastian», sa Gisela bryskt. «Ut med deg.»

Sebastian luntet skuffet ut.

«Dere ber meg, i fullt alvor, om å trekke et navn opp av posen, for så å be en tilfeldig kvinne jeg ikke kjenner om å gifte seg med meg?», sa Marcus.

«Ja!» kom det unisont fra de tre damene.

«Kjære bror», sa Maddie. «Hvis noen kan gjøre det, så er det deg. Ikke for å være for frittalende, men du er rik, du er intelligent og du ser veldig godt ut. Hvilke profesjonelle ambisjoner den aktuelle kvinnen enn måtte ha, kan du bidra på det feltet. Hun kommer til å si ja. Hvis hun da ikke allerede er involvert med noen andre, og i så fall er ingen skade skjedd. Da er det bare å trekke på nytt.»

«Du liker spenningen ved det, ikke sant?» spurte Tilda. «Driver ikke du med ekstremsport? Dette vil få bukt med ekteskapskravet, og du beveger deg i riktig retning.»

«Ja. I retning av et annet kontinent, kanskje.»

Gisela snøftet. «Jeg har alltid strukket meg langt og lengre enn langt for deg, Marcus. Du skylder meg dette. Gjør i det minste et forsøk før samtlige får ødelagt sine karrierer.»

«Ikke gi meg dårlig samvittighet», sa han sint. «Det er ikke jeg som sitter bak spakene her.»

Gisela holdt frem gaveposen. «Det har ikke noe å si for oss andre. Og jeg er ikke redd for å gjøre sjefen sint, siden jeg uansett får sparken snart. Trekk en lapp.»

De hadde utmanøvrert ham, og de visste det. Han stakk hånden ned i posen og rotet rundt før han trakk opp en lapp.

«Hvem er det?» spurte alle tre damene på en gang.

«Eve Seaton», sa han. «Aldri hørt om henne.»

«Å, det navnet har jeg hørt!» ropte Tilda. «Caleb snakket om henne. Alle ville ha henne, men hun ville ikke binde seg til mer enn et kortere engasjement. Caleb ville gjort hva som helst for å få henne med i teamet sitt. Han håper fortsatt at hun skal ombestemme seg.»

«Hun er spesialist innen genetikk.» Gisela søkte på intranettet. «Hun er briljant, sies det. De har engasjert henne til å lede arbeidet med gensekvensering av en hurtigvoksende sopp som forårsaker rot-råte. La meg se … ja. Dr. Eve Seaton. Se her.»

Marcus lente seg frem mot skjermen for å ta en titt på bildet av henne. Hun hadde mørkt, bølget hår, briller og hadde på seg en hvit labfrakk.

Han lente seg lengre frem. Det var noe med øynene hennes som trakk ham nærmere.

Bildet var tatt til adgangskortet hennes, og var ganske uklart, så han kunne ikke lese så mye mer ut av det, men hun så alvorlig og litt tilkneppet ut.

Plutselig gikk det opp for ham at de tre damene utvekslet lure blikk.

«Jeg vedder på at hun er like smart som deg, om ikke enda smartere», sa Maddie på typisk ertende lillesøstervis. «Kanskje du burde trekke på nytt.»

«Slutt», sa han. «Jeg vokste fra det tøyset der i barnehagen.»

Fnisingen deres gjorde at han virkelig fikk nok.

«Takk for nå, damer», sa han med ironisk høflighet. «Vi snakkes senere.»

«Vent litt!» Gisela leste opp fra skjermen. «Hun arbeider i genlaben i fjerde etasje i Rosen-bygningen. Kontor 450. Se her, ta denne.» Hun lette i en mappe og trakk frem noen papirer. «Dette var alt jeg kunne finne om henne. Vitnemål, CV, forskernettverk, vitenskapelige artikler. Du kan gjøre alle hennes drømmer til virkelighet … i bytte mot denne ubetydelige tjenesten som ikke koster henne noe. Hm?»

Marcus tok arkene. Damene gjorde ingen tegn til å forlate kontoret hans, så han gikk heller selv.

Han var i et så eruptivt humør at alle som satt på kontorplassene utenfor, raskt så en annen vei da han passerte.

Uheldigvis hadde ikke Sebastian fanget opp stemningen, så han spratt ivrig opp. «Hei, Mr. Moss! Hvordan gikk det? Hvem trakk du?»

Marcus rettet en dirrende finger i Sebastians retning, på så truende vis at den unge mannen skvatt bakover. «Ikke. Et. Ord. Til.»

Sebastian trakk seg lenger unna. «Eh, ehm, ja. Beklager. Beklager.»

Marcus fortsatte rett frem, beskjemmet over at han hadde klikket på en som Sebastian. Han måtte ut. Få litt luft. Se himmelen.

Det handler ikke bare om deg.

Du er ikke den eneste dette får konsekvenser for.

Forsøk i alle fall, før du ødelegger karrieren for oss alle. 

Faen ta bestemor som hadde lagt dette på ham. Hadde han bare hatt seg selv å ta hensyn til, hadde han forlatt MossTech uten å tenke seg om to ganger. Og hadde det bare vært Calebs karriere som ellers stod på spill, ville han også ha dratt. Han følte seg helt trygg på at Caleb ville greie seg. Det gikk veldig bra med broren. Han var vilt forelsket i Tilda, og uendelig glad i Annika, som han nylig hadde fått vite at var datteren hans. I tillegg var han euforisk over at hans beste venn Jack Daly var tilbake. Jacks navn var nå renvasket, takket være Maddie, som var hans nye, store kjærlighet.

Marcus var nesten overmett på all denne lykken og kjærligheten som hang i luften her.

Men tanken på at Gisela og de andre skulle få sparken … faen. Og så var det folkene fra Tildas familiefirma Riley BioTech, nå hadde han dem på samvittigheten også. Det ville bli rene blodbadet.

Marcus stoppet ved fontenen på gårdsplassen. Han satte seg og åpnet mappen han hadde fått av Gisela. Den var full av vitenskapelige artikler. Alle med Eve Seaton som hovedforfatter.

Ett bilde viste henne på scenen idet hun mottok en pris innen bioteknologi. Hun stod der smilende, omgitt av kolleger, og holdt en plakett i krystall. Hun hadde på seg en silkekjole med kinesisk krage. Den satt perfekt. Hun hadde en flott figur.

Prisen hadde hun fått for et prosjekt kalt Corzo. Han leste raskt igjennom. Hun og teamet hadde utviklet en hurtigvoksende, flerårig kornsort som var genmodifisert til å lagre store mengder karbon fra atmosfæren. Etter to år kunne en åker trekke til seg mer karbon enn et tilsvarende areal regnskog, mens det proteinrike kornet kunne spises av både mennesker og husdyr. Blomstene tiltrakk seg honningbier.

Artiklene Gisela hadde funnet, omtalte Corzo-kornet som velsmakende. Eve Seaton og teamet hadde samarbeidet med bakerier for å utvikle passende oppskrifter. Det var bilder av henne og teamet med masse bakevarer. Et av bildene viste Eve i sort kjole, som smilende tok en bit av en kanelbolle.

Nydelig smil. Myke, fyldige lepper. Fin figur. Høy og smidig.

Han tok opp telefonen og ringte Gisela.

«Har Eve Seatons Corzo-prosjekt finansiering?» spurte han.

«Det hadde det, men ikke lenger nå», sa Gisela. «Flott prosjekt, er det ikke? Caleb ville stille seg bak det når som helst. Han vil nok gjerne ha henne med på det byutviklingsprosjektet han holder på med sammen med Maddox Hill Architecture.»

«Ja, nettopp. Takk, Gisela.»

Den andre telefonen hans ringte, og han bannet. Han skulle ha latt den bli liggende i skuffen. Det var telefonen hvor han holdt kontakt med damer, noe han holdt strengt atskilt fra jobbtelefonen. I det siste, etter at det ble kjent at han måtte gifte seg, hadde han blitt ringt ned av alle han noensinne hadde ligget med.

Det var Teresa Haber, en weekendflørt fra en tid tilbake. Ikke noen han hadde spesielt lyst til å snakke mer med.

Han kunne like godt få det overstått. «Hei, Teresa.»

«Hei, Marcus.» Stemmen hennes var lav og forførende. «Jeg hører at bestemoren din tvinger deg til å gifte deg. Er det sant?»

«Ja, men det er ordnet», forsikret han. «God kveld, Teresa.»

«Å, så du har funnet noen? Hvem …»

Han la på.

Han så på bildet av Eve Seatons smilende ansikt. Tvers over gårdsplassen lå Rosen-bygningen, med genlaben. Kontor 450.

På denne tiden var det nesten tomt. De som hadde familie, skyndte seg hjem. Eve Seaton hadde antagelig også gått. Kanskje hun skulle ut med venninner eller kolleger, hva visste han. Men uten å tenke så mye, gikk han inn og tok heisen opp i fjerde.

Inne i den rene sonen på laben stod en skikkelse i fullt verneutstyr.

Hun stod med ryggen til ham. Hun var slank og hadde en nærmest aristokratisk holdning, og det var alt han kunne se, innpakket som hun var. Hun kunne ha vært en astronaut, med hansker, støvler, hette, briller og maske.

Hvilket gjorde det desto vanskeligere å rettferdiggjøre at han stod der. Han stirret mot en fullstendig tildekket person som stod bøyd over et mikroskop. En som ikke ante at han var der.

Egentlig var det like spennende som å se maling tørke, likevel ble han stående og studere sin mulig fremtidige kone.

Han kjedet seg overhodet ikke.

Eve tok av seg verneutstyret og beveget på de stive skuldrene. Hun var utslitt. Hun skulle ha gått hjem for flere timer siden. Laget en sunn, grønnsaksbasert middag. Gjort yoga. Men i stedet ble hun stående i time etter time og arbeide på MossTechs gensekvenseringsprosjekt. Alt i et fåfengt forsøk på å få tankene bort fra Walter, den forbannede drittsekken. Hadde det ikke vært for ham, ville hun ikke behøvd å ta denne jobben i det hele tatt. Hun ville arbeidet med sin eget start-up, og fått etablert Corzo og brakt det ut i verden, hvor det virkelig trengtes.

Det hadde gått måneder og hun kunne fortsatt nesten ikke tro det. Walter hadde vært så støttende, og beundret arbeidet hennes så veldig. Han var regnskapsfører, dette med penger kom naturlig for ham, og det var det hun trengte for å få Corzo opp å gå, en som kunne kompensere for hennes svakere sider.

Ja, han var virkelig en mann som var opptatt av penger. Hun hadde bare ikke forstått på hvilken måte. Ikke før han stakk av med hele arven hennes, i tillegg til alle oppsparte midler.

Stopp. Hvis hun begynte å tenke på hvor langt Walter hadde satt henne tilbake, kom hun inn i en giftig tankebane og ble så sint at hun følte seg dårlig.

Et glass vin og en sandwich ville hjelpe. Litt søvn også. Hun så refleksjonen av seg selv i sikkerhetsglasset. Den syntetiske hetten gjorde håret flatt og fikk det til å dugge på brillene. Hun satte håret opp i en skjødesløs topp idet hun gikk ut.

«Unnskyld?»

Hun skvatt og snurret rundt.

«Beklager om jeg skremte deg», sa mannen stemmen tilhørte. «Er du Dr. Eve Seaton?»

Eve forsøkte å svare, men fikk ikke frem et ord.

Marcus Moss. I kjøtt og blod. Han var den egentlige grunnen til at hun hadde valgt å ta en jobb hos MossTech, fremfor andre, like prestisjefylte oppdrag. En tåpelig, jentete del av hjernen hennes hadde håpet å støte på ham en gang.

«Jeg mente ikke å overrumple deg, jeg skulle ha introdusert meg. Jeg er Marcus Moss.»

Å, det visste hun godt. Teknisk sjef hos MossTech, briljant ingeniør og dyktig i alt han foretok seg. Han spilte hovedrollen i alle hennes hemmelige drømmer. De som plasserte seg i voksenkategorien.

Han så uanstendig godt ut. Hun hadde hørt at faren var japansk, eller kanskje koreansk.

Moss ventet på at hun skulle svare, med et høflig, men litt forundret uttrykk. Så smilte han lurt. Dette var han vant til. Kvinner som mistet munn og mæle når han smilte til dem.

«Jeg er MossTechs …»

«Tekniske sjef, ja, jeg er klar over det. Beklager, jeg mistet visst stemmen et øyeblikk.»

«Så du vet hvem jeg er?»

«Selvfølgelig. Alle gjør det.» Men de har ikke feberhete, erotiske drømmer om deg. De har ikke nyhetsvarsel på telefonen for å få med seg alt om deg.

Hvis hun tillot seg å tenke på hvor sprøtt det var, ville hun bli skremt over seg selv, så hun slo seg til ro med at dette opphenget var en ufarlig måte å holde ut på. Som å samle på saltbøsser, drive med fuglekikking eller tai chi.

«Du arbeider med gensekvensering av den soppen, gjør du ikke?» spurte han.

«Det stemmer.» Hun forsøkte å si det i et profesjonelt toneleie, men det ble altfor hektisk og åndeløst. «Hva kan jeg hjelpe deg med, Mr. Moss?»

«Jeg er ikke riktig sikker ennå», sa han. «Men jeg har … man kan kanskje kalle det en forretningsmessig forespørsel til deg.»

Eve strøk en hårlokk bort fra pannen. «Om hva?»

Marcus Moss åpnet munnen og lukket den igjen. Han virket nesten nervøs. «Kan vi gå et sted og snakke sammen?» spurte han. «Jeg kunne trenge en drink. Og middag. Har du spist?»

«Eh …» Hun kastet et blikk nedover seg selv, på t-skjorten hun hadde hatt under lab-frakken. «Jeg er ikke kledd for å gå ut.»

«Vi går et rolig og tilbaketrukket sted. Jeg er heller ikke kledd for middag.»

Mon det. De uklanderlige designerklærne hans satt som de skulle. Og den kroppen ville ta seg godt ut i alle slags klær. Eller uten noen i det hele tatt.

Eve skjøv tanken bort før hun ble altfor satt ut.

«Så?», spurte han etter at hun hadde nølt for lenge med å svare. «Middag? Kjøtt, fisk, asiatisk, fusion, sushi, mexicansk, tyrkisk, vietnamesisk?»

«Eh … okay», sa hun matt.

«Hva har du lyst på?»

«Etter å ha vært tolv timer her, klarer jeg ikke bestemme meg for noe som helst», sa hun. «Alt høres bra ut. Du er sjefen. Å ta beslutninger er vel en del av stillingsbeskrivelsen.»

«Jo da, men jeg forsøker å ikke bruke det i utide.»

«Det er vennlig av deg, men akkurat i kveld ville du gjøre meg en tjeneste hvis du løftet det av mine skuldre. Jeg skal bare hente vesken, så er jeg klar.»

Hun skyndte seg av gårde før hun kunne lire av seg mer nervøst babbel. Middag med Marcus Moss etter tolv timer med gensekvensering? Hun så ut som en oppvridd skurefille. Hvorfor kunne hun ikke være en av de kvinnene som alltid var klare for hva som helst? Hvor sminken var feilfri, klærne ikke krøllet seg, håret holdt frisyren? Moren hennes hadde vært en slik kvinne, ikke at det hadde hjulpet henne mye. Moren hadde alltid sett perfekt ut, selv om himmelen falt ned i hodet på henne. Hvilket den stadig gjorde.

I skapet fant hun en kjole i merinoull, som hun hadde latt henge igjen en dag det var altfor varmt. Den ville i det minste gjøre at det ikke så ut som om hun kom rett fra trening. Hun børstet gjennom håret. Hun burde ha satt det pent opp, men hun skalv for mye på hendene. Dessuten var blodsukkeret altfor lavt. Det fikk være som det var.

Hun hadde ikke brukt sminke på månedsvis, men nå lette hun frem mascara og eyeliner fra vesken. Hun hadde mistet lysten til å pynte seg etter katastrofen med Walter. Når hun endelig hadde våget seg utpå i kjærlighetslivet, endte hun med å bli lurt av nok en parasittisk type som utnyttet henne, akkurat som faren hadde gjort med moren. Det var bedre å fokusere på arbeidet.

Men dette var Marcus Moss, og hun tok på seg mascara.

Han ventet utenfor kontoret hennes da hun kom ut. Det skjedde noe inni henne. Han var så vakker når han smilte.

Den kjølige septemberkvelden var hustrig og det holdt på å begynne å regne. De måtte ha snakket om noe mens de gikk nedover gaten midt i sentrum av Seattle, men da hovmesteren fulgte dem til bordet, husket hun ikke et ord av hva de hadde sagt.

Betjeningen visste tydeligvis hvem han var, og de fikk kongelig behandling. Det var en rolig atmosfære, bare lavmælte samtaler og klirring i bestikk hørtes. Hun ble helt overveldet av å se Marcus Moss smake på vinen. Hvordan han holdt glasset opp mot lyset for å beundre fargen, hvordan han med lukkede øyne trakk inn aromaen, og … drakk.

Hun fikk nesten orgasme bare av å se på ham.

«Etter en tolvtimers-dag foreslår jeg entrecote med grønn salat, grillet artisjokk og Amalfi-sitroner.»

«Å Gud, ja. Du behøver ikke si mer.» Hun skjøv fra seg menyen.

«Ikke en gang om dessertene? De er veldig gode.»

Hun smakte på vinen. Den var dyp og aromatisk. «En ting av gangen», sa hun. «Fortell meg først hvorfor jeg er her.»

«Det må virke rart at jeg maser på en fremmed dame etter en lang dag.»

«Vi har faktisk truffet hverandre før», sa hun.

Han så overrasket ut. «Har vi det? Når var det?»

Hun angret på at hun hadde nevnt det. «Første gang var for fem år siden. Jeg så deg og din bror på den globale jordbruksteknologimessen. Og jeg hørte talen din på Prescott Institute. Og i fjor var jeg på innovasjonsmessen. Jeg og teamet hadde tenkt å ha en stand der, men så fikk vi problemer med finansieringen, så da var jeg der bare som tilskuer.»

Hun hadde også vært der for å nyte synet av Marcus Moss, men det behøvde han ikke vite. Best å være forsiktig med vinen så hun ikke kom til å si ting som ville gjøre ham ukomfortabel.

«Jeg beklager at jeg ikke kjente deg igjen», sa han.

«Jeg var en av mange fans», sa hun. «Prosjektet deres var fabelaktig. Og så hadde jeg sans for prosjektet til Bloom Brothers. Jeg kunne godt tenke meg å samarbeide med dem. Jeg har arbeidet med et prosjekt i et par år, som jeg tror kan være av interesse for dem, en korntype som kan lagre karbon. Jeg har ulike typer for ulikt klima og forskjellige vekstperioder.»

«Corzo», sa han. «Jeg kjenner til det.»

«Gjør du?»

«Selvfølgelig», sa han. «Det er et imponerende prosjekt. Det ville passe godt med Blooms. Du tenker helhetlig på samme måte som de gjør. Jeg kunne få satt opp et møte. Jeg kjenner PR-manageren deres veldig godt.»

Eve var overveldet. «Er det sant? Det ville være fantastisk.»

«Ikke noe problem», sa han. «Så hva skjedde i forkant av messen? Hvorfor deltok dere ikke? Fikk dere et tilbakeslag i forskningen?»

Eve tørket seg rundt munnen. «Nei, ikke i forskningen.»

«Beklager», sa han. «Jeg har jo ikke noe med det.»

«Det går fint», sa hun. «Det er uansett allment kjent. Det er ingen hemmeligheter.»

«Okay?» Han ventet.

Eva satte ned vinglasset og forsøkte å strukturere tankene. «Jeg var forlovet i fjor», sa hun. «Til han som var økonomiansvarlig. Folk forsøkte å si til meg at det kanskje ikke var en god ide, men jeg lyttet ikke til dem. Det var den første feilen jeg gjorde.»

«Jeg tror jeg skjønner hvilken vei dette går», sa han.

«Ja. Alle skjønte det, utenom meg. Walter var først ansatt i firmaet som tok seg av boet etter min mor, det som var igjen av det.»

«Det som var igjen?»

«Hun var arving til Travis-formuen. Før hun giftet seg med faren min», forklarte hun. «Han nærmest ruinerte henne. Tok alt han kunne før han stakk for godt. Det eneste som var igjen, var eiendom han ikke hadde kunnet selge. Etter at moren min døde, hadde jeg tenkt å selge den for å finansiere start-up-bedriften min.»

Marcus ventet tålmodig med blikket festet på ansiktet hennes.

«I mellomtiden hadde jeg blitt involvert med Walter», fortsatte hun. «Han var regnskapsfører i investeringsfirmaet min mor benyttet. Men det visste jeg ikke da vi begynte å date. Han hadde tydeligvis gjort sine undersøkelser om meg og formuen min før han ba meg ut.»

«Jeg skjønner», sa han lavt.

«Teamet og jeg planla etableringen av bedriften», sa hun. «Walter tilbød sine tjenester. Det virket perfekt. Men så snart salget av eiendommene var gjennomført, forsvant Walter. Med alle pengene mine.»

«For en drittsekk.»

«Ja», sa hun. «For å gjøre det enda verre forsvant den tjuefire år gamle assistenten hans sammen med ham. Vakre Arielle.»

«Har ikke politiet klart å spore ham opp?»

«Ikke foreløpig», sa hun. «Han er smart. Metodisk. Ironisk nok var det noe av det jeg syntes var attraktivt ved ham. Han må ha planlagt dette allerede før han møtte meg første gang.»

«For en nedrig person», sa Marcus med tyngde.

«Ja», sa hun. «Når det gjelder den romantiske delen av dette, er jeg mer enn over ham. Ingenting er mindre sexy enn en tyv. Men pengene, det var virkelig smertefullt. Det var ikke en enorm sum, men det ville ha vært en start.»

«En start?» spurte han. «På hva?»

«Det var startpengene til Corzo-prosjektet. Økonomisk styring er ikke min sterkeste side, så Walters tilbud om å hjelpe med det var veldig fristende. Jeg så for meg å kunne fordype meg helt i den vitenskapelige biten. Jeg burde ha skjønt at det var for godt til å være sant.»

«Heldigvis for deg var Walter korttenkt», sa Marcus. «Corzo har et enormt kommersielt potensial. Jeg føler meg sikker på at Walter og Arielle vil se aksjene dine skyte til værs og at du tjener milliarder idet de har brukt opp det siste av pengene de svindlet til seg. Idet de begynner å krangle om hva de skal pantsette først, motorsykkelen hans eller smaragdene hennes.»

Hun lo høyt. «Takk for det fantastiske bildet jeg fikk i hodet nå. Alt dette skjedde rett før vi skulle betale for standen på Future Innovation-messen. Vi var valgt ut som finalister, men livet mitt falt sammen, så jeg trakk meg fra prosjektet og var der bare som tilskuer.»

«Du er i din fulle rett til å være sint», sa han. «Jeg håper de får tatt den drittsekken. Uansett er dette bare et hinder på veien», sa han. «Du vil komme over det.»

«Det har jeg tenkt», sa hun. «Det er derfor jeg tok denne jobben. Hele teamet arbeider andre steder til vi har nok penger til å fortsette.»

«Er det derfor du bare var villig til å inngå en midlertidig kontrakt hos MossTech?»

Eve var overrasket. «Til å være teknisk sjef i et så stort selskap, er du sannelig godt orientert om mitt ansettelsesforhold.»

Marcus trakk på skuldrene. «Det er sånn det er å være leder. Man vet ting. Det er liksom en del av jobben.»

Hun lo. «Jo, jo. Jeg skjønner. Selv om vi forsøker å tjene inn så mye vi kan, behøver vi investorer. Mykologen, Sara, fikk i stand et møte med noen investorer fra Hong Kong forrige uke, men de gjorde meg nervøs.»

«Hva het de? Jeg kjenner mange i bransjen.»

Etter å ha tenkt seg om et øyeblikk, kom Eve til at det ikke var noen grunn til ikke å la ham få vite det. «The Yueh Xiang Group.»

Han ristet på hodet. «Jeg kjenner til dem. De er tvilsomme som faen. De spiser deg levende.»

«Kanskje jeg er i ferd med å utvikle en radar for tvilsomme typer. For sent til å avsløre Walter, men bedre sent enn aldri.»

«Definitivt. Hvilket bringer meg til grunnen til at du er her.»

Endelig, hans mystiske agenda. «Nå er jeg spent.»

«Jeg er imponert over Corzo. Har du vurdert å samarbeide med MossTech?»

«Vi har vurdert alle muligheter», sa hun. «Men teamet mitt og jeg ønsker å beholde kontrollen over patentet.»

«Jeg kunne hjelpe deg å finne investorer som er uavhengige av MossTech», sa han. «Ideen selger seg selv. Jeg mener, å gi biene mat? Det er jo det alle vil.»

Hun lo. «Jeg vet. Corzo-honningen er riktig smakfull. Det har en helt spesiell blomsteraroma.»

«Jeg vil gjerne smake den en gang», sa han.

Hun fikk noen bilder i hodet, før hun tok seg sammen. «Ah, ja visst», sa hun. «Jeg skal skaffe deg en smaksprøve. Den er nydelig i te. Eller på yoghurt.»

«Gjerne.» Stemmen hans var som et kjærtegn.

«Men hvorfor?» spurte hun. «Jeg setter pris på interessen, men hvis jeg avslår et samarbeid med MossTech, hvorfor da interessere deg for Corzo?»

Han drakk av vinglasset. «Jeg må be deg om en tjeneste.»

Hun kjente at hun ble anspent. «Jeg vil være glad for å kunne hjelpe, men hva skulle jeg kunne gjøre for deg?»

Han så henne rett inn i øynene. «Jeg må be deg om å gifte deg med meg», sa han.

9788284267524.jpg









